Hy is by jou in elke storm – Finesse Meisie
Toe staan Hy op, bestraf die wind en sê vir die see: “Hou op! Bedaar!” Die wind het gaan lê en daar het ’n groot stilte gekom.
By Hermanus het ek een Desembervakansie amper my einde gesien! ’n Sterk seestroom het my beetgekry en al dieper die see ingetrek. Hoe meer ek gestry het teen die stroom, hoe moeër het ek geword. My desperaatheid en angs het gegroei tot ’n vreesaanjaende monster wat my wou verswelg. Ek was later net te moeg en kon nie meer nie … kan iemand my tog net kom red!
Het jy al ooit so gevoel oor jou lewe by die huis of die skool? Jy is besig om te verdrink! Alles, of dit nou skoolwerk, vriende, ouers of ouens is, is so erg dat jy eenvoudig net nie die son kan sien nie. Jy is te moeg om verder te probeer stry teen die golwe wat jou heeltyd onder die water hou.
En jy wonder, waar is my Helper dan? Hoekom red Hy my nie? Maar Hy is wel saam in jou lewensboot, trotseer saam met jou die storms en sal dit in jou stilmaak. Vertrou Hom net. Hoe hoër die branders, hoe stywer hou Hy jou vas, hoe duideliker hoor jy sy hartklop. Solank Hy in jou boot is, hoef jy nooit alleen teen die storms te spartel en spook nie!